Diari Oficial de la Generalitat Valenciana


Sumari del DOGV 4931, del 25-01-2005 (2005/537)

RESOLUCIÓ de 12 de gener de 2005, de la direcció general d'Ensenyament, per la qual es convoquen les proves de maduresa, corresponents a l'any 2005, per a accedir als ensenyaments de règim especial que conduïxen a les titulacions oficials de tècnic esportiu i tècnic esportiu superior, i a les formacions esportives de Nivell I i de Nivell III.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4931

Data del DOGV
:   25-01-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/537


Data del document
:   12-01-2005

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * examen
    * esport professional

RESOLUCIÓ de 12 de gener de 2005, de la direcció general d'Ensenyament, per la qual es convoquen les proves de maduresa, corresponents a l'any 2005, per a accedir als ensenyaments de règim especial que conduïxen a les titulacions oficials de tècnic esportiu i tècnic esportiu superior, i a les formacions esportives de Nivell I i de Nivell III. [2005/X537]
  
L'Orde de 10 de maig de 2004 (DOGV del 9 de juny), de la Conselleria de Cultura, Educació i Esport, establix les normes per a la realització de les proves de maduresa d'accés als ensenyaments esportius a la Comunitat Valenciana, per als qui no complisquen els requisits acadèmics d'accés directe.
  
La mateixa Orde disposa que la Direcció General d'Ensenyament convocarà, almenys una vegada a l'any les mencionades proves de maduresa.
  
Tenint en compte que els objectius d'estes proves de maduresa i els requisits d'edat són els mateixos en els ensenyaments de règim especial de tècnic esportiu i tècnic esportiu superior i en les formacions esportives regulades per l'Orde del Ministeri d'Educació, Cultura i Esport 3.310/2002, de 16 de desembre (BOE del 30), convé considerar una única convocatòria per a la realització de les proves de maduresa.
  
Per tot això i en virtut de les competències que em conferix la disposició final primera de l'Orde esmentada, resolc:
  
Primer. Finalitat
  
La present resolució té com a finalitat convocar, per a l'any 2005, les proves de maduresa per a accedir als ensenyaments de règim especial que conduïxen a les titulacions oficials de tècnic esportiu i tècnic esportiu superior, i a les formacions esportives de Nivell I i de Nivell III que regula l'Orde ECD/3310/2002.
  
Segon. Data de realització
  
1. La prova de maduresa per a accedir als ensenyaments de grau mitjà de tècnic esportiu i a les formacions esportives de Nivell I, es realitzarà el dia 26 de febrer de 2005.
  
2. La prova de maduresa per a accedir als ensenyaments de grau superior de tècnic superior esportiu i a les formacions esportives de Nivell III, es realitzarà el dia 26 de febrer de 2005.
  
Tercer. Lloc de realització
  
Les proves de maduresa es realitzaran en els següent instituts d'Ensenyament Secundari (IES):
  
Província d'Alacant:
  
IES Haygón.
  
Av. Haygón, 50. Sant Vicent del Raspeig
  
Província de Castelló:
  
IES Violant de Casalduch.
  
Av. de Castelló, s/n. Benicàssim
  
Província de València:
  
IES Conselleria.
  
Av. Campanar, 34. València
  
IES núm. 2.
  
Complex Educatiu de Cheste.
  
Carretera de Madrid s/n. Cheste
  
Quart. Període d'inscripció
  
El període d'inscripció a les proves de maduresa que es convoquen per mitjà d'esta resolució estarà comprés entre els dies 1 i 11 de febrer de 2005, ambdós inclosos.
  
Quint. Requisits
  
1. Per a inscriure's en la prova de maduresa per a accedir als ensenyaments de règim especial de grau mitjà de tècnics esportius o a les formacions esportives de Nivell I, els aspirants hauran de complir els requisits següents:
  
a) Tindre, com a mínim, 18 anys o complir-los l'any natural en què es realitze la prova.
  
b) No estar en possessió del títol de Graduat en Educació Secundària o equivalent a efectes acadèmics.
  
2. Per a inscriure's en la prova de maduresa per a accedir als ensenyaments de règim especial de grau superior de tècnics esportius o a les formacions esportives de Nivell III, els aspirants hauran de complir els requisits següents:
  
a) Tindre, com a mínim, 20 anys o complir-los l'any natural en què es realitze la prova.
  
b) No estar en possessió del títol de Batxiller o equivalent a efectes acadèmics
  
c) Acreditar la superació del Nivell II de la mateixa modalitat o especialitat esportiva o posseir el títol de Tècnic Esportiu en la corresponent modalitat o especialitat.
  
Sext. Sol·licitud
  
1. Per a efectuar la inscripció, les persones interessades hauran de presentar en un únic institut d'Educació Secundària dels indicats en l'apartat tercer d'esta resolució:
  
a) Sol·licitud, d'acord amb el corresponent model que s'indica en els annexos I i II d'esta resolució
  
b) Fotocòpia compulsada del document nacional d'identitat o passaport.
  
2. A més per a concórrer a la prova de maduresa per a accedir als ensenyaments de règim especial de grau superior de tècnics esportius, hauran d'acreditar estar en possessió del títol de tècnic esportiu en la modalitat, o si és el cas en l'especialitat esportiva corresponent; i per a les formacions esportives de Nivell III, hauran d'acreditar la superació del Nivell II de la mateixa modalitat o especialitat esportiva. La dita acreditació es realitzarà per mitjà de la presentació d'algun dels documents següents:
  
- Fotocòpia compulsada del títol
  
- Fotocòpia compulsada del resguard acreditatiu del títol
  
- Certificació acadèmica que acredite la possessió del títol
  
3. Al final del període establit per a la formalització de la inscripció, es publicarà en el tauler d'anuncis de l'IES una relació diferenciada per a cada prova de maduresa dels sol·licitants admesos i si és el cas exclosos. En la relació d'exclosos s'indicarà expressament el motiu d'exclusió i el termini per a esmenar el defecte. Finalitzat el termini d'esmena, es remetrà una còpia de les relacions d'admesos i exclosos al corresponent inspector designat per a supervisar les mencionades proves.
  
4. Tota la documentació s'arxivarà en l'IES i estarà a disposició de la Comissió d'Avaluació que examine l'aspirant.
  
Sèptim. Informació i orientació
  
1. La present resolució es farà pública en els taulers d'informació de les direccions territorials de Cultura, Educació i Esport i es donarà també a conéixer, per a informació dels interessats, per totes les federacions esportives valencianes.
  
2. La direcció dels IES on es realitzen les proves de maduresa, designarà el professorat dels distints departaments didàctics i/o d'Orientació, que hauran d'orientar les persones interessades en la seua realització. La dita orientació tindrà com a objecte informar sobre el calendari, estructura, continguts i criteris d'avaluació.
  
3. Els avisos referents a les proves de maduresa es faran públics en els taulers d'anuncis dels mencionats IES.
  
Octau. Desenvolupament de les proves de maduresa
  
1. Per a accedir als ensenyaments de grau mitjà de tècnics esportius i a formacions esportives de Nivell I, es realitzarà en els IES indicats en l'apartat tercer d'esta resolució el mateix dia i a la mateixa hora, d'acord amb el calendari següent:
  
Dia: 26 de febrer de 2005
  
Horari:
  
8.30 hores: constitució de la Comissió d'Avaluació. El president procedirà a l'obertura del sobre dels exercicis de la prova de maduresa, els quals quedaran davall la seua custòdia. S'adoptaran les mesures necessàries que garantisquen l'organització i el bon desenvolupament de les citades proves.
  
9h.30 hores : primer exercici. Duració: 2 hores
  
12.00 hores: segon exercici. Duració 2 hores.
  
2. Per a accedir als ensenyaments de grau superior de tècnics esportius i a formacions esportives de Nivell III, es realitzarà en els IES indicats en l'apartat tercer d'esta resolució el mateix dia i a la mateixa hora, d'acord amb el calendari següent:
  
Dia: 26 de febrer de 2005
  
Horari:
  
08.30 hores: constitució de la Comissió d'Avaluació. El president procedirà a l'obertura del sobre dels exercicis de la prova de maduresa, els quals quedaran davall la seua custòdia. S'adoptaran les mesures necessàries que garantisquen l'organització i el bon desenvolupament de les citades proves.
  
9h.30 hores: primer exercici (Apartat A). Duració: 1h 30 min.
  
11.30 hores: primer exercici.(Apartat B) Duració 1h 30 min.
  
15.30 hores: segon exercici. Duració: 2h 30 min.
  
3. Respecte a la seua finalitat, estructura i elaboració caldrà ajustar-se al que disposa l'Orde de 10 de maig 2004 que les regula.
  
4. En qualsevol moment de la realització de la corresponent prova, els membres de la Comissió d'Avaluació podran procedir a la verificació de la identitat dels aspirants.
  
Nové. Supervisió de les proves de maduresa
  
1. En cada província el corresponent director/a territorial nomenarà un inspector/a d'Educació per a supervisar el desenvolupament, atendre les consultes que sobre això realitzen els IES i remetre els exercicis de les proves al centre o centres de la seua província on es realitzaran per tal que siguen custodiades pel president de la corresponent comissió d'avaluació fins a la seua realització.
  
2. La Direcció General d'Ensenyament convocarà els mencionats inspectors/es per a organitzar el desenvolupament de les proves.
  
Deu. Comissions d'Avaluació
  
1. Es constituirà una Comissió d'Avaluació en cada un dels IES designats per a realitzar les proves de maduresa, formada per:
  
- El president, que serà el director de l'IES
  
Quatre vocals, preferentment de l'IES on es realitzen les proves, pertanyents al Cos de Professors d'Educació Secundària i als departaments didàctics relacionats amb les matèries de les proves, dels quals el de menor edat, actuarà com a secretari de la Comissió.
  
- Així mateix, quan el nombre d'aspirants a realitzar les proves, siga superior a 150 i a proposta del president, podran incorporar-se els vocals que es consideren necessaris en funció del nombre d'inscrits.
  
- Els components, de la Comissió d'Avaluació, seran nomenats pels respectius directors territorials de Cultura, Educació i Esport.
  
2. Els membres de les comissions d'Avaluació estaran subjectes a les causes d'abstenció i recusació que indiquen els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El professorat que forme part de les mencionades comissions d'Avaluació, tindrà els drets establits en el Decret 24/1997, d'11 de febrer (DOGV del 17), del Govern Valencià, sobre indemnitzacions per raó del servici i gratificacions per servicis extraordinaris.
  
4. La Comissió d'Avaluació tindrà les funcions següents:
  
- Organització i realització de les proves de maduresa.
  
- Correcció i qualificació.
  
- Ompliment de les actes d'avaluació i publicació dels resultats
  
- Resolució de les reclamacions de qualificacions estimades incorrectes
  
- Expedició dels certificats acreditatius de superació de la prova de maduresa
  
- Informació, per mitjà del seu president, a l'inspector que supervisa les proves de les incidències rellevants que es produïsquen durant el seu desenvolupament, així com la remissió de les llistes provisionals i definitives per a la seua publicació en els taulers d'anuncis de les direccions territorials.
  
En la seua actuació tindrà present el que figura en els apartats nové, desé, onzé i dotzé de l'Orde de 10 de maig de 2004.
  
En el termini màxim de deu dies a partir de la realització de les proves de maduresa, els resultats es faran públics en el tauler d'anuncis dels IES on s'hagen realitzat i, també, en la corresponent Direcció Territorial de Cultura, Educació i Esport.
  
En el termini màxim de 20 dies des de la publicació de les llistes definitives, el president de cada Comissió d'Avaluació remetrà a la corresponent Direcció Territorial de Cultura, Educació i Esport una còpia de les actes d'avaluació i un informe sobre les reclamacions presentades, així com el resultat de les mateixes i de les observacions que pogueren ser rellevants per a futures actuacions. Les direccions territorials remetran a la Direcció General d'Ensenyament, una còpia dels mencionats informes.
  
Contra la present resolució, que no esgota la via administrativa, les persones interessades podran interposar recurs d'alçada davant del secretari autonòmic d'Educació en el termini d'un mes a comptar des de l'endemà de la seua publicació en el Diari Oficial de la Generalitat Valenciana, tot això de conformitat amb el que disposen els articles 107, 114 i 115 de la Llei 30/1992, de Règim Jurídic de les Administracions Públiques i del Procediment Administratiu Comú.